
      Zidarima slobode.
    

  
    PEKTIN ASTRONAUTI

     

    Voda mi bila, meko svemirje pretakanja.

Astronauti me uspavljivali

noćom od pektina.

Eruptiralo danje u kopitu srne u kokpitu

srce eruptiralo u boga. Razlilo sjever.

Surazlio pektin moga oka,

anhedonija cvala.

  
    MARTELLATO

     

    Još samo ponedjeljak,

bijela mina, uspijeva

u vazalima buđenja.

Ne čuju se ptice.

Plutaju staklima martellato

i čini mi se

dani kao kokoši.

O kakav damar,

kakav damar,

samo da nije.

  
    NOĆNE TEORIJE

     

    1.

Zapravo nitko ne govori ništa važno.

Svijet – binarna ludost urušavanja

na svim jezicima.

     

    2.

Najveća je udaljenost od nula do jedan.

Kada samoća postaje svakom dnevna,

vakuum pineale, postaje novo kolektivno.

Konac.

     

    3.

Bog je ožiljak.

Koža je uvijek jednaka.

    Religija bez konca – igla razdvajanja.

     

    4.

Kada ljubav staviš pred žlicu

nema gravitacije.

Treba jesti rukama.

     

    5.

Zapravo nitko ne govori ništa važno.

Jer ništa nije važno

otkako je kornjača prvi put zagrizla

plastičnu bocu

i otkako ribe žive u veš mašinama

na dnu mora.

  
    SLIJEPCI OD GERME

     

    U zdrobljenom septumu boga

mi, jastvo ptica, raznosimo bol

mekim očima povjerenja.

  
    SKICE GRADA

     

    1.

Otrov napada odozgo.

Sinkopa – ptica na tlu.

Ptice na tlu gutaju opuške i djecu.

     

    2.

Nebo na tračnice tegli Alzheimerove anđele.

Krošnje su pune mitova.

Auti ne dišu…

     

    3.

Nitko ne primjećuje da cvijeće gubi misao.

Ljudi ne mirišu na sebe.

Travnjaci su puni anketnih ljubavi

(definicija fontane – vjerujemo u ljepotu

ali ne vjerujemo vodi).

     

    4.

Muze ne stanuju u veliki gradovima.

U velikim gradovima stanuju jeke,

jeke na toplinu, grožđe, bake i djedove.

     

    5.

Turisti dobrovoljno spašavaju duh grada.

Turisti su posljednja obrana ljepote.

     

    6.

Ne vjerujem u povijest svoje boli;

sve što je iza leđa ne postoji.

  
    JUG IN REVERSE

     

    Imaš, srce?

Ja, cvatem, u pat

zoni etike.

Jezik ti (b)ura, puni krug,

selica moje svijesti

o koži u lipnju.

Imaš, srce imam.

Moj pas(sport) usamljen

i žedan zavija na mjesec,

čašu tvoje vode.

  
    MORNARSKI ČVOR (DRUGI)

     

    Pomrla jutra u narančama na stolu.

Tonik suze.

To nikne korov, titanik,

ugljen i biseri. Na jeziku.

(Ne vidjeh te dugo, dugo plakah.

Sve dok riba na sjevernom polu

ne postadoh. Za mlado pingvina.)

Pomrle i noći u noćnom programu na tv-u,

mjesto da kose u konope, u mornarske čvorove.

U svodove.

(Ne vidjeh te dugo, dugo plakah.

Zakurac.)

  
    DO RE MI

     

    Uvijek noću i daleka

nasmijana Indijanka

bere duhan

mojih pluća.

Uvijek oči dim,

do re mi

i ptica u kičmi

  
    POSADITI RITAM

     

    Imaš li uši poput stabla

i utrobu da rađaš se

u sebi samome,

tkaš li zvuk izrastanja u genima

i žlicu imaš za boležljivost (v)ode.

Napose bez imena i stupaca u oku

da jesi, i mokrog perja

kapaš nebo u ruke razlike – čovjek si.

Živi nužno zadihan u rušenju sistema,

svakoga tko izrasta u opreku

slobode.

Bezuvjetno, rasplakano i majčinski.

  
    INDUSTRIJSKA PJESMA

     

    Naše ptice nikada neće

biti toliko meke,

naša gnijezda

nikada toliko laka.

Naše rijeke nikada neće

biti toliko nježne,

naša korita

nikada toliko naša.

  
    R(EPE)AT

     

    Noću mi

glave u glasu

grade zidove

za jutro.

  
    POTPOURRI

     

    U daljini pupaju

grobnice kisika.

Slutim mahagoniju.

Ali, postaneš li potpourri

prevladao si žeđ.

  
    MORNARSKI ČVOR

     

    Došetali do lijepih rana.

Underground.

U moru platna potkošulje

proglašavali baldahinima.

Otvarali boce i ajne zubima.

Zamatali, lizali jedra.

Mrvili kremen u nebo

i prenamijenili rebra u palube.

Datume u robove. Veslali u boci vode.

Bacili čep u nadu letećeg tanjura.

Ljubili.

Kašljali. Sve više. Sve više kaskali.

Rastopili satove. Rasklopili.

Poskidali cigle i padali kišu po željeznoj konstrukciji.

U podne leđa, u dnu koraci. Odšetali.

Oko svijeta.

  
    RUSKI SAN

     

    Amerikanci sinoć

pokrenulo Apollo 11.

S kraju postala

planktona.

  
    SUREALIZMA

     

    Lelelujava valolom gleda

milo bijela nebo moja.

Nošešena vjetrom žena

rašivene ljubi sinuse

boli.

  
    NOŽEVI ZA AJNU

     

    Sve već postoji.

Ovdje negdje zapisan je i kraj svijeta

– svećenici dijele

noževe za ajnu.

    Molim te, ispod ove vune,

ispod ovog mraka pronađi baklju

i ljude, voćnjake i jezik

spremne da slome im laktove.

  
    PEKAR

     

    U ovoj cjeloći, jato nikoga.

    Okrenut tišini,

transfuziji neba, u nadi

umišljam da pečemo kruh

bez imena i podrijetla.

  
    P(UT)OPIS ČOVJEČANSTVA

     

    U slanom su jezeru na Antarktici pronašli Boga,

živi bez svjetlosti i zraka.

Možda će ga nazvati Metuzalem.

U Kataru imam brata zaljubljenog u jasmine

što cvatu na jeziku, u Rusiji tri usamljene sestre.

Na Tibetu imam kuću, s poljem pamuka u Burkini Faso,

s prohladnim afričkim noćima i s djecom koja pjevaju fado.

Fado bez majke.

Na svijetu je i previše gaze. Previše gaze.

Nebom perje i perjem nafta i duha svetoga.

.nemA

  
    VILICA I NOŽ

     

    Kaže mi, otvori pjesmu.

    (Evo vilica i nož su predmeti

kojima hranu prinosimo ustima

a kojima možemo ubiti čovjeka.)

    Zar s tobom sve u tamno,

u pepeo mora ići kaže.

Pjesmu kao cvijet otvori,

nježnije.

    Sa svima nama sve u tamno i pepeo ide

i evo volim te dovoljno nježno

da ne mislim o smrti.

  
    SALVADOR BLUES

     

    Spava u meni budnom,

budi se kada spavam

i daleko, sigurna od propasti svijeta,

suzama u 432Hz pravi košnice

za moju pi i sigurnu djecu.

Budna mene budi

(budan meni budi)

i tijelo u vatru, tijelo na dno mora.

Kada nisam uzgaja karanfile za gladne,

kada java pukne kao ljuska jajeta

pišem pjesme za žedne.

Kada krhotine Mjeseca

upadnu u more,

kosti rađaju pčele.

  
    HIROSHIMA

     

    Red suncokreta na putu do trgovine

podsjeća me na Hirošimu,

i toga se plašim.

Jesen je češalj,

uspavljivanje u ugodnu smrt.

  
    FROM USA WITH LOVE

     

    Šutnja smo,

i noć na plućima.

Mi smo svejedi novog doba.

  
    CRNI SVIJET

     

    Bijeli golub u rukama čovjeka

postaje bijeli nož

u bijelim rukama čovjeka

na bijelom vratu čovjeka.

  
    S(T)IMULACIJA

     

    Prazno teško plavo nebo

ulazi u prazno teško

plavo oko.

Plazno, teško, pravo,

neboko prazno.

  
    SKICE ZA AORTU

     

    1.

Na početku.

Lica.

     

    2.

Nježnost kulminira u povijesti,

kada i dodir dobije putovnicu

i naglasak.

     

    3.

Vrat je litica.

Latica.

Lastavica.

Njen portret lost adriatica.

     

    4.

Ljubiti znači ljubiti.

Misleći na prste Da Vinci

kako upoznaju tijelo

dok vladari spavaju.

     

    5.

Grudi su mi prhke i drhte

kao tetrijeb

kada sanja tane.

     

    6.

Bolji svijet znači shvatiti prste

prije povijesti

i pustiti krv.

     

    7.

Ovi su oblaci, kao sada nas,

nekoć (po)kapali pustinje.

  
    RITUALI

     

    Nekako uspijevam i

u običnome

poput kuhanja kave

umisliti njene anđele

koji me požnju.

  
    LJUBAV

     

    Noću

dok obnavljaju prugu

čini mi se,

kolju,

i pokapaju slonove

u mom trbuhu.

  
    LJUBAVNA OTOLOGIJA

     

    Kad je zvuk

tad je željezo.

Kad je tišina

tad su biljke.

  
    BLUES VULGARIS

     

    Dakle ona je pingvin na ulicama Zagreba; blues vulgaris

u čaši toplog mlijeka. Anarhija kalcija i željeza.

    Moje se podne sastoji od nikotina, tamne kože

njenih krila. Propuštam vlakove, ptice i naranče.

    Moje su zjenice više ožiljci sativa od vješanja rublja u Indiji.

Ona je pingvin, žuta utroba mirisa. Uveo kljun.

  
    I

     

    Na vratu joj

Braillevo pismo,

sanja prste.

  
    ART,IKULACIJA ZA,REZA

     

    Sjećaš li me, se Norma se Norma?

Čuvaš li rujan,ske sne mora

i sve ono što se pristojno mora.

Pone,kad mi nebo fermentira umirem

u valovima, spiralama i pru,gama zrakama.

Sjećam te, se Norma, to se mornar smije gol u meni,

uliven u zvuk roga.

Bezimena žlico perspektive.

Slutim još jednu ovulaciju karanfila,

karanfilfila, crtu iza koje nestaje(š) (m)ora.

  
    ELOKVENTNE SUZE

     

    Nastojim zadržati taj takt kulerskog disanja

koje riječi lomi na pravim mjestima,

u kariranoj košulji, nepočešljano gledam nebo;

Babilon je na strateškim mjestima

podigao dimnjake tvornica.

    Mliječna je staza fermentirala,

Trevithick i Tz’u Hsi polako shvaćaju

da su nakon milijarda romantičnih priča

ubili svoje roditelje, braću, djecu i vodu.

Nastojim, ali sve se mijenja.

    Tradicija i Sofija su spašene od kamenovanja, u suštini.

Danas žive na šankovima narodnjačkih klubova.

    Sve se mijenja osim tuge. Ta je zimzelena

i cvate u svako doba. A tko ne plače za kintu

i dva abortirana akorda u glasanju ameba

ima elokventnu dušu; to me tješi.

    Plačite shrvani od sreće, kao Galebljev (M. Ćatić),

plačite časno kao Egipat, kao Mat (S. Jazbec),

plačite nevino i bratski, kao Vekić,

kao Masleša drugu dimenziju.

Plačite za žive.

  
    JA, NASMIJANA INDIJANKA

     

    Paralelno svemu, metastaziram

kirurški rez socijalnog dodira.

Agregatni napredak oka, u sfumato,

govori da kameno bivam,

oslanjajući se na šutiranje djece

na putu od škole do doma.

Dom. Dom. Dom dom. Kad završim

u travi bit ću dom na zemlji kukaca.

Bit ću dim dim, uokvireno sjećanje

nasmijane Indijanke.

  
    LISTOPAD U LOVCU

     

    Lišće adamove jabučice

stvara kompost

za aerodinamiku metka.

Dijete krivolovca.

Jaje ptice kukavice

na tanjuru budale.

Ortopedija križa rascvala

u padanje uma.

  
    METAK

     

    Sanjari s platna

prelaze u udžbenike

i postaju

adhd.

  
    UOČI GENERALA

     

    Svakog dana

pretučena djeca i žene

prelaze preko praznih trgova.

  
    MEDITERAN BUDA

     

    Mir s vama, potrošači,

ja sam buda(n) u oku prosjaka.

Pokušavam doći doma uvijek kada krenem.

    (Odlazak je uvijek strategija, i pomalo na Mediteranu.)

  
    REVOLUCIJA

     

    (Negdje u Castrovoj državi

dječak se posvađao zbog bombona

i spalio svoju obuću)

    iznova smo bosi.

Iznova crtam oči

po zidovima majčine utrobe

instinktom svjetla

poput Boga.

  
    KOŽA TUNDRE

     

    Izgubila je miris, naranče i sućut.

    Spustio mi se mrak u grlo

kada je pristala na prosjek,

demagogiju i vjetar.

    Uzgojio sam sjever. Kožu tundre.

Rascvala, miriše ataraksija.

Moja vječna slovišta.

  
    O

     

    1.

Mirno mi jato dana pluta.

Kako usidren može biti zvuk.

U kostima alfa šuti, u očima cvjeta

o kako si rem faza optičkog vlakna

intimnog mora.

     

    2.

O rebella donna, nisu vremena za „o“.

Ali, o srce mi gluha soba

puna ko šipak. Ako si bu(d)na

grizi.

     

    3.

O kako mi idu na živce mušice oko voća

i statičnost koju donose.

A kako si o bila i vjetar i koža,

kako praznovjerje.

O još sam dijete.

     

    4.

U koljenima pitanje, u odgovoru prostor.

Čekaonica.

     

    5.

O.

  
    PARALELNA SOBA

     

    Ulje noći

niz ramena joj gondole

otiče. Otići će

daleko

struktura svjetla,

iza linije šarenica

i jagodica. Ja, god i san,

niz jezik ulje noći

šapnut će

mene, goda i sna,

godišta,

nema ima.

  
    NOĆAS OPET RANJENI MOJ ANĐEO

     

    Noćas opet, ranjeni moj anđeo,

violine oplakuju lingvistiku i moare

tvoje ere.

  
    NARANČE OTKINUTE RIJEČIMA MLADIH ASAMKI

     

    Naranče otkinute riječima mladih Asamki

noćas opet, ranjeni moj anđeo,

vrećice su čaja u mojim ustima.

    Natapam semantiku tvog odlaska.

  
    NAPOLEON OPIJEN, RAZDRAŽEN MEDICINOM ABSINTHA

     

    Napoleon opijen, razdražen medicinom absinta,

zapali vatru u mojim plućima

i zapjeva rusku himnu

svaki put kad izgovorim tvoje ime.

  
    NAKON OSLIKAVANJA REČE – MIRIS ANTIDEPRESIVA

     

    Korin Ogata oslikava zastore u mojoj sobi

i govori o ženama kao kaligrafiji Svemira.

Ne znam kako mu objasniti da već je stoljećima mrtav

i da mi ne treba miris tvoje kose po zastorima.

    Nakon oslikavanja reče „Miris antidepresiva.“

i izdahne vjetar.

  
    DOZIVANJE KIŠE ZA P.

     

    Na poljima tvoje kože, od zapešća do pregiba lakta,

tisuće rednecka sanja posljednju berbu pamuka.

Nad tvoj su Cotton Belt stavljali lažne zvijezde

i nadvijali jednokratne oblake,

prokleti neženje i prostaci.

    Na sjevero-istoku nepročitana povijest nježnih prstiju

doziva kiše u tvoje ime

i u snovima rednecka smišlja zamke za sunce.

    (U američkim rezervatima pamučna sjećanja na djecu

uvjerenu u svoje korijene sove, duha i crvene,

rezbare toteme u masnom tkivu industrije

umjesto na leđima bizona.

    Na američkim ravnicama Cotton Belta eho galopa arapskih konja

vodi ljubav s nebom i raketama protiv tuče.

    Kao cvijeće među stranicama knjige eritrociti

za zauvijek mirišu na povijest

i vode ratove s kapitalom

u ime zelenih pupčanih vrpci i prvog plača.)

  
    NAJLJUBAVNIJA PJESMA

     

    To što si daleka,

pretvara me u skarabeja.

  
    Alen Brlek

